Boer baklei terug tydens plaasaanvalArgieffoto Vier verdagtes is in hegtenis geneem ná ŉ plaasaanval vroeg Maandagoggend op ŉ plaas in Brandfort in die Vrystaat. “ŉ 70-jarige boer was in sy motor op Palmietfontein-plaas toe ŉ verdagte skielik teen die ruit geklop en ŉ vuurwapen te voorskyn gebring het,” het sers. Ikobeng Hlubi, woordvoerder van die polisie, gesê. “Die boer kon deur die passasiersdeur ontsnap en het op die verdagtes geskiet.” Een van die verdagtes is in die rug getref. “Die polisie is na die toneel ontbied en hulle het vier verdagtes, tussen 26 en 40 jaar oud, in hegtenis geneem. Die beseerde verdagte het op pad na die hospitaal beswyk.” Hlubi het gesê die vier verdagtes sal binnekort in die hof verskyn op aanklag van poging tot moord en roof met verswarende omstandighede. Die polisie het ŉ saak van moord oopgemaak om die afsterwe van die 31-jarige verdagte te ondersoek.